title: Vykonávacie nariadenie Komisie (EÚ) 2018/784 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky klotianidín (Text s významom pre EHP )

text:
               30.5.2018

               SK

               Úradný vestník Európskej únie

               L 132/35

         VYKONÁVACIE NARIADENIE KOMISIE (EÚ) 2018/784
   z 29. mája 2018,
   ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky klotianidín
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3, článok 49 ods. 2 a článok 78 ods. 2,
   keďže:

               (1)

               Účinná látka klotianidín bola zaradená do prílohy I k smernici Rady 91/414/EHS (2) smernicou Komisie 2006/41/ES (3).

               (2)

               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

               (3)

               Vykonávacím nariadením Komisie (EÚ) č. 485/2013 (5) sa zmenili podmienky schválenia účinnej látky klotianidín a od žiadateľov sa vyžaduje, aby predložili potvrdzujúce informácie, pokiaľ ide o:

                           a)

                           riziko pre iné opeľovače ako medonosné včely;

                           b)

                           riziko pre medonosné včely, ktoré pri hľadaní potravy prichádzajú do styku s nektárom alebo peľom v nasledujúcich plodinách;

                           c)

                           možnosť absorpcie do kvitnúcej buriny cez korene;

                           d)

                           riziko pre medonosné včely, ktoré sa kŕmia medovicou vylúčenou hmyzom;

                           e)

                           možnosť vystavenia gutácii a akútne a dlhodobé riziko pre prežitie a rozvoj včelstiev a riziko pre včelie larvy vyplývajúce z takého vystavenia;

                           f)

                           možnosť vystavenia úletu prachu po výsadbe a akútne a dlhodobé riziko pre prežitie a rozvoj včelstiev a riziko pre včelie larvy vyplývajúce z takého vystavenia;

                           g)

                           akútne a dlhodobé riziko pre prežitie a rozvoj včelstiev a riziko pre včelie larvy v prípade medonosných včiel, ktoré požili kontaminovaný nektár a peľ.

               (4)

               Žiadatelia predložili v decembri 2014, t. j. v stanovenej lehote, Belgicku ako spravodajskému členskému štátu dodatočné informácie týkajúce sa včiel (t. j. medonosných včiel, čmeľov a samotárskych včiel). V marci 2015 a júni 2015 predložili aktualizované dokumentácie.

               (5)

               Belgicko vyhodnotilo dodatočné informácie, ktoré žiadatelia predložili. Ďalším členským štátom, Komisii a Európskemu úradu pre bezpečnosť potravín (ďalej len „úrad“) predložilo 31. augusta 2015 svoje hodnotenie vo forme dodatku k návrhu hodnotiacej správy.

               (6)

               Komisia sa obrátila na úrad, ktorý svoje závery k hodnoteniu rizika klotianidínu predložil 13. októbra 2016 (6). Úrad zistil, že prípravky na ochranu rastlín s obsahom účinnej látky klotianidín predstavujú pre včely v prípade väčšiny plodín vysoké akútne riziko. Pokiaľ ide najmä o vystavenie prostredníctvom prachu, úrad pri použití na zimných obilninách zistil vysoké akútne riziko pre včely a takisto zistil, že pri použití na cukrovej repe nemožno vylúčiť vysoké chronické riziko pre včely. V prípade požitia rezíduí v kontaminovanom peli a nektári bolo zistené vysoké akútne a chronické riziko alebo v prípade väčšiny poľných použití nemožno vylúčiť vysoké riziko. Chronické a akútne riziko pre včely bolo takisto zistené v následných plodinách v prípade všetkých poľných použití. V prípade lesných škôlok žiadatelia neposkytli žiadne údaje, a preto nemožno vylúčiť riziko pre včely. Okrem toho úrad zistil množstvo nedostatkov v údajoch.

               (7)

               Na základe odôvodnenia 16 vykonávacieho nariadenia (EÚ) č. 485/2013 Komisia 11. februára 2015 iniciovala preskúmanie nových vedeckých informácií, a to tak, že poverila úrad EFSA, aby zorganizoval verejnú výzvu na predkladanie údajov. Úrad EFSA zverejnil uvedenú výzvu na predkladanie údajov, pričom obdobie na predkladanie skončilo 30. septembra 2015 (7).

               (8)

               Komisia 13. novembra 2015 požiadala úrad EFSA, aby predložil závery, ktoré sa týkajú aktualizovaného hodnotenia rizika pre včely, pokiaľ ide o používanie klotianidínu aplikovaného na ošetrovanie semien alebo ako granuly, a ku ktorým dospel zorganizovaním partnerského preskúmania a zohľadnením údajov zhromaždených v rámci osobitnej verejnej výzvy na predkladanie údajov a akýchkoľvek iných nových údajov zo štúdií a z výskumných, ako aj monitorovacích činností, ktoré sú relevantné pre posudzované použitia. Úrad predložil 28. februára 2018 (8) svoje závery partnerského preskúmania aktualizovaného hodnotenia rizika pesticídov pre včely v prípade účinnej látky klotianidín s ohľadom na použitia na ošetrovanie semien a ako granuly. Žiadatelia dostali možnosť predložiť pripomienky k týmto záverom. Žiadatelia predložili svoje pripomienky, ktoré boli dôkladne preskúmané.

               (9)

               Členské štáty a Komisia v rámci Stáleho výboru pre rastliny, zvieratá, potraviny a krmivá preskúmali návrh hodnotiacej správy, dodatok k uvedenému návrhu a závery úradu a svoje preskúmanie finalizovali 27. apríla 2018 vo forme revidovaného dodatku k revíznej správe Komisie o klotianidíne.

               (10)

               Komisia vyzvala žiadateľov, aby predložili svoje pripomienky k revidovanému dodatku k revíznej správe Komisie o klotianidíne. Žiadatelia predložili svoje pripomienky, ktoré boli dôkladne preskúmané.

               (11)

               Po preskúmaní informácií predložených žiadateľmi v rokoch 2014 a 2015 Komisia dospela k záveru, že ďalšie potvrdzujúce informácie požadované podľa vykoávacieho nariadenia (EÚ) č. 485/2013 neboli poskytnuté, a zároveň po zohľadnení záverov aktualizovaného hodnotenia rizika pre včely Komisia dospela k záveru, že bez zavedenia ďalších obmedzení nemožno vylúčiť ďalšie riziká pre včely. So zreteľom na potrebu zaistiť úroveň bezpečnosti a ochrany, ktorá by zodpovedala vysokej úrovni ochrany zdravia zvierat požadovanej v Únii, je vhodné zakázať všetky použitia vo vonkajších priestoroch. Preto je vhodné obmedziť používanie klotianidínu na trvalé skleníky a vyžadovať, aby výsledná plodina zostala počas celého svojho životného cyklu v trvalom skleníku, čiže aby nebola presadená do vonkajšieho priestoru.

               (12)

               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.

               (13)

               S ohľadom na riziká, ktoré ošetrené semená predstavujú pre včely, by sa na uvádzanie semien ošetrených prípravkami na ochranu rastlín s obsahom klotianidínu na trh a na ich používanie mali vzťahovať rovnaké obmedzenia ako na používanie klotianidínu. Preto je vhodné stanoviť, že semená ošetrené prípravkami na ochranu rastlín s obsahom klotianidínu sa nesmú uvádzať na trh ani používať s výnimkou prípadu, keď sú takéto semená určené výhradne na použitie v trvalých skleníkoch a výsledná plodina zostane v trvalom skleníku počas celého svojho životného cyklu.

               (14)

               Členským štátom by sa mal poskytnúť dostatočný čas na zmenu alebo zrušenie autorizácií prípravkov na ochranu rastlín s obsahom klotianidínu.

               (15)

               Pokiaľ ide o prípravky na ochranu rastlín s obsahom klotianidínu, v prípade ktorých členské štáty poskytnú podľa článku 46 nariadenia (ES) č. 1107/2009 dobu odkladu, toto obdobie by malo uplynúť najneskôr 19. decembra 2018.

               (16)

               Zákaz uvádzania ošetreného osiva na trh a jeho používania by sa mal uplatňovať až od 19. decembra 2018, aby sa poskytlo dostatočné prechodné obdobie.

               (17)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Zmena vykonávacieho nariadenia (EÚ) č. 540/2011
   Časť A prílohy k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
   Článok 2
   Zákaz uvádzania ošetreného osiva na trh a jeho používania
   Semená ošetrené prípravkami na ochranu rastlín s obsahom klotianidínu sa nesmú uvádzať na trh ani používať okrem týchto prípadov:

               a)

               osivo je určené výhradne na použitie v trvalých skleníkoch, a

               b)

               výsledná plodina zostane v trvalom skleníku počas celého svojho životného cyklu.

         Článok 3
   Prechodné opatrenia
   V súlade s nariadením (ES) č. 1107/2009 členské štáty v prípade potreby najneskôr do 19. septembra 2018 zmenia alebo zrušia existujúce autorizácie prípravkov na ochranu rastlín s obsahom klotianidínu ako účinnej látky.
   Článok 4
   Doba odkladu
   Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr do 19. decembra 2018.
   Článok 5
   Zmena vykonávacieho nariadenia (EÚ) č. 485/2013
   Pokiaľ ide o semená, ktoré boli ošetrené prípravkami na ochranu rastlín s obsahom klotianidínu, článok 2 vykonávacieho nariadenia (EÚ) č. 485/2013 sa vypúšťa.
   Článok 6
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Článok 2 a článok 5 sa však uplatňujú od 19. decembra 2018.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. mája 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 309, 24.11.2009, s. 1.

      (2)  Smernica 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

      (3)  Smernica Komisie 2006/41/ES zo 7. júla 2006, ktorou sa mení a dopĺňa smernica Rady 91/414/EHS s cieľom zaradiť klotianidín a petoxamid ako účinné látky (Ú. v. EÚ L 187, 8.7.2006, s. 24).

      (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

      (5)  Vykonávacie nariadenie Komisie (EÚ) č. 485/2013 z 24. mája 2013, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinných látok klotianidín, tiametoxám a imidakloprid, a ktorým sa zakazuje používanie a predaj semien ošetrených prípravkami na ochranu rastlín s obsahom týchto účinných látok (Ú. v. EÚ L 139, 25.5.2013, s. 12).

      (6)  EFSA (Európsky úrad pre bezpečnosť potravín), 2016. Conclusion on the peer review of the pesticide risk assessment for the active substance clothianidin in light of conﬁrmatory data submitted (Závery partnerského preskúmania hodnotenia rizika účinnej látky klotianidín na základe predložených potvrdzujúcich údajov). Vestník EFSA (EFSA Journal) (2016) 14(11):4606, 34 s. doi:10.2903/j.efsa.2016.4606.

      (7)  EFSA (Európsky úrad pre bezpečnosť potravín), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU (Technická správa o verejnej výzve na predkladanie nových vedeckých informácií, pokiaľ ide o riziko pre včely vyplývajúce z používania troch účinných látok neonikotinoidových pesticídov, a to klotianidín, imidakloprid a tiametoxám, ktoré sa v EÚ aplikujú na ošetrovanie osiva a ako granuly). Podporná publikácia EFSA 2015: EN-903. 8 s.

      (8)  EFSA (Európsky úrad pre bezpečnosť potravín), 2018. Conclusions on the peer review of the pesticide risk assessment for bees for the active substance clothianidin considering the uses as seed treatments and granules (Závery partnerského preskúmania hodnotenia rizika pesticídov pre včely v prípade účinnej látky klotianidín s ohľadom na použitia na ošetrovanie semien a ako granuly). Vestník EFSA (EFSA Journal) (2018) 16(2):5177. 86 s.

      PRÍLOHA
      V časti A riadku 121 (klotianidín) prílohy k vykonávaciemu nariadeniu (EÚ) č. 540/2011 sa text stĺpca „Osobitné ustanovenia“ nahrádza takto:

         „ČASŤ A
         Možno povoliť len na použitia ako insekticíd, a to v trvalých skleníkoch alebo na ošetrenie semien určených výhradne na použitie v trvalých skleníkoch. Výsledná plodina musí zostať v trvalom skleníku počas celého svojho životného cyklu.
         ČASŤ B
         Pri vykonávaní jednotných zásad, na ktoré sa odvoláva článok 29 ods. 6 nariadenia (ES) č. 1107/2009, sa musia zohľadňovať závery revíznej správy o klotianidíne, a najmä dodatky I a II k uvedenej správe, v zmysle znenia finalizovaného Stálym výborom pre potravinový reťazec a zdravie zvierat 27. januára 2006 a závery revidovaného dodatku k revíznej správe o klotianidíne v zmysle znenia finalizovaného Stálym výborom pre rastliny, zvieratá, potraviny a krmivá 27. apríla 2018.
         Pri tomto celkovom hodnotení musia členské štáty venovať osobitnú pozornosť:

                     —

                     riziku pre podzemné vody,

                     —

                     riziku, ktorému sú vystavené včely a čmele vypustené na opeľovanie v trvalých skleníkoch,

                     —

                     expozícii včiel prostredníctvom požitia kontaminovanej vody z trvalých skleníkov.

               Členské štáty zaistia, aby sa obaľovanie semien vykonávalo iba v profesionálnych zariadeniach na ošetrovanie osiva. V týchto zariadeniach sa musia používať najlepšie dostupné techniky, aby sa zabezpečila minimalizácia rozptylu prachu počas aplikácie na semená, počas skladovania a prepravy,
         V podmienkach používania sa musia podľa potreby uviesť opatrenia na zmierňovanie rizika.“


title: Vykonávacie nariadenie Komisie (EÚ) 2018/787 z 25. mája 2018 o zatriedení určitého tovaru do kombinovanej nomenklatúry

text:
                  31.5.2018

                  SK

                  Úradný vestník Európskej únie

                  L 134/1

            VYKONÁVACIE NARIADENIE KOMISIE (EÚ) 2018/787
      z 25. mája 2018
      o zatriedení určitého tovaru do kombinovanej nomenklatúry
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
      keďže:

                  (1)

                  S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                  (2)

                  V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                  (3)

                  Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                  (4)

                  Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                  (5)

                  Opatrenia stanovené v tomto nariadení sú v súlade so stanoviskom Výboru pre colný kódex,

            PRIJALA TOTO NARIADENIE:
      Článok 1
      Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
      Článok 2
      Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 25. mája 2018

               Za Komisiu

               v mene predsedu

            Stephen QUEST

               generálny riaditeľ

               Generálne riaditeľstvo pre dane a colnú úniu

         (1)  Ú. v. EÚ L 269, 10.10.2013, s. 1.

         (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

         PRÍLOHA

                     Opis tovaru

                     Zatriedenie
                     (číselný znak KN)

                     Odôvodnenie

                     (1)

                     (2)

                     (3)

                     Výrobok (tzv. šnurovacia ortéza) vyrobený z niekoľkých vzájomne zošitých kusov z textilného materiálu, s otvorom na päte a v prstovej časti, s lemovaním okolo otvorov a okrajov výrobku. Priehlavková časť je uzavretá jazykom vyrobeným z háčkovaného textilného materiálu. Ostatné textilné časti pozostávajú z niekoľkých vrstiev pružne háčkovaných textilných materiálov.
                     K textílii je pripevnená pružná plastová platnička, ktorá je iba čiastočne viditeľná na vonkajšej časti výrobku. Plastová platnička obopína chodilo a má očká pozdĺž priehlavkovej časti výrobku a háčiky na šnúrky pozdĺž holennej kosti na umožnenie pritiahnutia výrobku okolo chodidla a lýtka pomocou textilných šnúrok.
                     Plastová platnička dáva výrobku určitú stabilitu. Napriek tomu je ohybná a pri pritiahnutí pomocou šnúrok vyvíja tlak na chodidlo a lýtko.
                     Tento výrobok je určený na nosenie vo vnútri topánky a používa sa ako členková bandáž v prípade vyvrtnutých členkov a pomliaždenín členku, natrhnutí a poškodení väzov, na prevenciu týchto zranení, ako aj v prípade nestability väzov. Nedokáže však úplne zabrániť určitým pohybom postihnutej časti tela.
                     Pri pooperačnej rehabilitácii uľahčuje návrat k úplnému zaťaženiu končatiny.
                     (Pozri obrázky) (*1)

                     6307 90 10

                     Zatriedenie je určené všeobecnými pravidlami 1, 3 c) a 6 na interpretáciu kombinovanej nomenklatúry a znením číselných znakov KN 6307 , 6307 90  a 6307 90 10 .
                     Výrobok nemožno prispôsobiť špecifickému postihnutiu pacienta, ale má viacfunkčné využitie. Podobá sa jednoduchej textilnej bandáži, ktorá je obtočená okolo väzu a stiahnutá okolo niektorých častí, aby vyvíjala tlak na podporu hojenia alebo na zabránenie ďalším zraneniam, pričom zabezpečuje, aby sa zabránilo nežiaducim pohybom, ktoré sa vykonávajú podvedome ako reflexné pohyby [pozri aj vysvetlivky ku kombinovanej nomenklatúre Európskej únie k podpoložke 9021 10 10 , druhý odsek].
                     Z toho vyplýva, že objektívne charakteristické vlastnosti výrobku sú také, že ho nie je možné odlíšiť od bežných podporných pomôcok na všeobecné použitie, najmä vzhľadom na materiál, z ktorého je vyrobený (pružné materiály), spôsob fungovania (vyvíjanie tlaku prostredníctvom sťahovania) alebo prispôsobivosť špecifickým postihnutiam pacienta (pozri aj poznámku 6 k 90. kapitole a rozsudok zo 7. novembra 2002, Lohmann a Medi Bayreuth, v spojených veciach C-260/00 až C-263/00, ECLI:EU:C:2002:637, odseky 39 a 45).
                     Okrem toho sa výrobok nemôže zatriediť ako „ortopedická pomôcka“ pod číselný znak KN 9021 10 10 , pretože z dôvodu svojej pružnosti nemôže úplne zabrániť určitému pohybu postihnutej časti tela tak, aby sa vylúčili ďalšie zranenia (pozri aj vysvetlivky ku kombinovanej nomenklatúre Európskej únie k podpoložke 9021 10 10 , druhý odsek). Napríklad v prípade roztrhnutého väzu by mal tento výrobok zabrániť ohýbaniu členkového kĺbu dokonca pri behu alebo skákaní. Avšak textilný materiál ani pružný plastový materiál, z ktorých je výrobok vyrobený, nedokážu uniesť váhu tela počas behu.
                     Požadovaný účinok vyvíjania tlaku je daný plastom aj textilnými materiálmi. Oba materiály sú preto rovnako podstatné v zmysle všeobecného pravidla 3 b) na interpretáciu kombinovanej nomenklatúry a výrobok sa má zatriediť do poslednej položky v numerickom poradí položiek, ktoré prichádzajú do úvahy (položky 3926  a 6307 ).
                     Výrobok sa preto má zatriediť pod číselný znak KN 6307 90 10 „ako ostatné celkom dohotovené textilné výrobky“.

            (*1)  Obrázky majú len informačný charakter.


title: Vykonávacie nariadenie Komisie (EÚ) 2018/788 z 30. mája 2018, ktorým sa mení vykonávacie nariadenie (EÚ) 2017/1993, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých riedkych sieťovín zo sklenených vláken s pôvodom v Čínskej ľudovej republike, rozšírené na dovoz určitých riedkych sieťovín zo sklenených vláken zasielaných z Indie, Indonézie, Malajzie, Taiwanu a Thajska bez ohľadu na to, či majú alebo nemajú deklarovaný pôvod v týchto krajinách

text:
               31.5.2018

               SK

               Úradný vestník Európskej únie

               L 134/5

         VYKONÁVACIE NARIADENIE KOMISIE (EÚ) 2018/788
   z 30. mája 2018,
   ktorým sa mení vykonávacie nariadenie (EÚ) 2017/1993, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých riedkych sieťovín zo sklenených vláken s pôvodom v Čínskej ľudovej republike, rozšírené na dovoz určitých riedkych sieťovín zo sklenených vláken zasielaných z Indie, Indonézie, Malajzie, Taiwanu a Thajska bez ohľadu na to, či majú alebo nemajú deklarovaný pôvod v týchto krajinách
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 11 ods. 4 a článok 13 ods. 4,
   keďže:
   1.   PLATNÉ OPATRENIA

               (1)

               Nariadením (EÚ) č. 791/2011 (2) Rada uložila reziduálne antidumpingové clo vo výške 62,9 % na dovoz určitých riedkych sieťovín zo sklenených vláken s pôvodom v Čínskej ľudovej republike. Po prešetrovaní obchádzania podľa článku 13 základného nariadenia sa rozsah uplatňovania týchto opatrení neskôr vykonávacím nariadením Rady (EÚ) č. 1371/2013 (3) (ďalej len „rozšírené opatrenia“) rozšíril na dovoz zasielaný z Indie a Indonézie bez ohľadu na to, či ide o dovoz výrobkov deklarovaných ako výrobky s pôvodom v Indii a Indonézii, alebo nie. Tým istým nariadením bolo jednému indickému vyvážajúcemu výrobcovi udelené oslobodenie od týchto rozšírených opatrení. Neskôr bolo vykonávacím nariadením Komisie (EÚ) 2015/1507 (4) oslobodenie od rozšírených opatrení udelené ďalšiemu indickému vyvážajúcemu výrobcovi.

               (2)

               V nadväznosti na prešetrovanie obchádzania v súlade s článkom 13 základného nariadenia sa rozsah uplatňovania príslušných antidumpingových opatrení rozšíril aj na Malajziu (5), Taiwan a Thajsko (6).

               (3)

               V súčasnosti platnými opatreniami sú antidumpingové clá, uložené vykonávacím nariadením Komisie (EÚ) 2017/1993 (7) v nadväznosti na revízne prešetrovanie pred uplynutím platnosti, ktorým sa potvrdilo pokračovanie opatrení.

         2.   ŽIADOSŤ O REVÍZNE PREŠETROVANIE

               (4)

               Európskej komisii (ďalej len „Komisia“) bola následne doručená žiadosť o oslobodenie od antidumpingových opatrení platných pre dovoz prešetrovaného výrobku s pôvodom v Čínskej ľudovej republike rozšírených na dovoz zasielaný z Indie, ktoré majú alebo nemajú deklarovaný pôvod v Indii, podľa článku 11 ods. 4 a článku 13 ods. 4 základného nariadenia.

               (5)

               Žiadosť podala 26. januára 2017 spoločnosť SPG Glass Fibre PVT. LTD (ďalej len „žiadateľ“), vyvážajúci výrobca prešetrovaného výrobku v Indii (ďalej len „dotknutá krajina“). Táto žiadosť bola rozsahom obmedzená na získanie oslobodenia od rozšírených opatrení vo vzťahu k dotknutému žiadateľovi.

               (6)

               Komisia preskúmala dôkazy predložené žiadateľom a posúdila ich ako dostatočné na začatie prešetrovania v súlade s článkom 11 ods. 4 a článkom 13 ods. 4 základného nariadenia. Komisia teda začala prešetrovanie 1. septembra 2017 uverejnením vykonávacieho nariadenia Komisie (EÚ) 2017/1514 v Úradnom vestníku Európskej únie (8).

               (7)

               Okrem toho Komisia v súlade s článkom 3 vykonávacieho nariadenia (EÚ) 2017/1514 colným orgánom nariadila, aby v súlade s článkom 14 ods. 5 základného nariadenia podnikli primerané kroky na registráciu dovozu prešetrovaného výrobku zasielaného z Indie a vyrábaného a predávaného žiadateľom na vývoz do Únie.

         3.   PREŠETROVANÝ VÝROBOK

               (8)

               Výrobkom, ktorý je predmetom tohto revízneho prešetrovania, sú riedke sieťoviny zo sklenených vláken s veľkosťou oka väčšou ako 1,8 mm na dĺžku i na šírku a s hmotnosťou väčšou ako 35 g/m2, s vylúčením kotúčov zo sklenených vláken, s pôvodom v Čínskej ľudovej republike alebo odosielaných z Indie bez ohľadu na to, či sú deklarované ako výrobky s pôvodom v Indii alebo nie (ďalej len „prešetrovaný výrobok“), v súčasnosti patriace pod číselné znaky KN ex 7019 51 00 a ex 7019 59 00.

         4.   PREŠETROVANIE

   a)   Obdobie prešetrovania

               (9)

               Vykazované obdobie je obdobie od 1. júla 2016 do 30. júna 2017. Údaje sa zhromažďovali od obdobia prešetrovania, ktoré viedlo k rozšíreniu opatrení (1. apríl 2012 až 31. marec 2013) do konca vykazovaného obdobia (ďalej len „obdobie revízneho prešetrovania“).

               (10)

               Komisia o začatí revízneho prešetrovania oficiálne upovedomila odvetvie Únie, žiadateľa, ako aj indickú vládu. Zainteresované strany boli vyzvané, aby vyjadrili svoje stanoviská, a boli informované o možnosti požiadať o vypočutie. Neboli doručené žiadne pripomienky, ani zainteresované strany nepožiadali o vypočutie Komisiou.

               (11)

               Komisia poslala žiadateľovi dotazník a dostala ho vyplnený v rámci stanovenej lehoty. Komisia si vyžiadala a ihneď overila všetky informácie, ktoré boli potrebné na účely revízneho prešetrovania. V priestoroch žiadateľa v Bombaji a Umbergaone, India, sa uskutočnilo overovanie na mieste.

         b)   Žiadateľ

               (12)

               Žiadateľom je spoločnosť SPG Glass Fibre PVT. LTD, vyvážajúci výrobca prešetrovaného výrobku v Indii.

         c)   Zistenia z prešetrovania

               (13)

               Komisia preskúmala, či sú splnené podmienky na udelenie oslobodenia podľa článku 11 ods. 4 a článku 13 ods. 4 základného nariadenia.

               (14)

               Prešetrovaním sa potvrdilo, že počas obdobia prešetrovania v rámci prešetrovania obchádzania antidumpingových opatrení, ktoré viedlo k rozšíreniu opatrení, t. j. od 1. apríla 2012 do 31. marca 2013, žiadateľ nevyvážal do Únie prešetrovaný výrobok.

               (15)

               Prešetrovaním sa potvrdilo, že žiadateľ nie je prepojený so žiadnymi čínskymi vývozcami alebo výrobcami, na ktorých sa vzťahujú antidumpingové opatrenia.

               (16)

               Okrem toho sa prešetrovaním potvrdilo, že žiadateľ je skutočným výrobcom prešetrovaného výrobku a nie je zapojený do praktík obchádzania. Žiadateľ je integrovaný výrobca, ktorý na výrobu sklenených vláken nakupuje sklenené gule vyrábané na domácom trhu a tieto sklenené vlákna používa ako surovinu na výrobu riedkych sieťovín. Hotový výrobok sa následne nepretržite predáva na domácom trhu. V nedávnejšej minulosti, keďže žiadateľ má v úmysle vyvážať svoje výrobky, sa uskutočnilo niekoľko vývozných transakcií do krajín mimo Európskej únie.

               (17)

               Prešetrovaním sa potvrdilo, že žiadateľ nenakupuje hotový prešetrovaný výrobok z Čínskej ľudovej republiky na účely jeho ďalšieho predaja alebo prekládky do Únie.

               (18)

               Žiadateľ bol takisto schopný predložiť písomný dôkaz o zmluvne záväznom charaktere obsahujúci povinnosť dopravovať prešetrovaný výrobok zákazníkovi v Únii. K skutočnému odoslaniu sa ešte nepristúpilo, keďže sa vzájomne odsúhlasilo čakať na výsledok tohto konania pred uskutočnením zásielky.

               (19)

               O uvedených zisteniach bol informovaný žiadateľ a výrobné odvetvie Únie a bola im poskytnutá možnosť predložiť pripomienky. Žiadateľ uviedol, že súhlasí so zisteniami Komisie.

               (20)

               Pripomienky k poskytnutým informáciám predložilo výrobné odvetvie Únie, ktoré namieta proti oslobodeniu. Konkrétne vyjadrilo pochybnosti, pokiaľ ide o integrovanú povahu výroby spoločnosti SPG a zistenie, že suroviny nemajú pôvod v Číne. Takisto spochybnilo, že by sa spoločnosť SPG snažila vyrábať sklenené vlákno sama, keďže to by obnášalo využitie prekonaného procesu tavenia s neúnosne vysokými nákladmi na energiu. Sťažovalo si, že verejný spis mu neumožňuje nájsť odpovede na tieto obavy, a to najmä pokiaľ ide o údaje zaznamenané predtým.

               (21)

               Komisia doplnila do verejného spisu vysvetľujúcu poznámku, ktorou potvrdzuje, že spoločnosť SPG už nezískava priadzu a predpriadzu zo sklenených vlákien typu C z Číny, ale sama vyrába sklenené vlákna zo sklenených gúľ získavaných z Indie, a to od roku 2016, kedy zakúpila príslušné technické vybavenie, čím sa spoločnosť SPG stala integrovaným výrobcom dotknutého výrobku. Tieto skutočnosti a sprievodný nárast nákladov na energie sa potvrdili počas overovania na mieste. Zistenia však neumožňujú posúdenie primeranosti výrobného procesu. Tvrdenia výrobného odvetvia Únie boli preto zamietnuté.

         d)   Závery

               (22)

               Podľa zistení opísaných v odôvodneniach 13 až 18, Komisia dospela k záveru, že žiadateľ spĺňa podmienky na oslobodenie podľa článku 11 ods. 4 a článku 13 ods. 4 základného nariadenia a mal by sa doplniť do zoznamu spoločností, ktoré sú oslobodené od antidumpingového cla uloženého vykonávacím nariadením (EÚ) 2017/1993.

               (23)

               Oslobodenie od rozšírených opatrení udelené na dovoz prešetrovaného výrobku vyrábaného žiadateľom v súlade s článkom 13 ods. 4 základného nariadenia ostáva v platnosti pod podmienkou, že toto oslobodenie opodstatňujú skutočnosti potvrdené s konečnou platnosťou. Ak by nové dôkazy prima facie svedčili o opaku, Komisia môže začať prešetrovanie s cieľom zistiť, či je opodstatnené zrušenie oslobodenia.

               (24)

               Oslobodenie od rozšírených opatrení udelených na dovoz prešetrovaného výrobku vyrábaného žiadateľom sa udeľuje na základe zistení tohto revízneho prešetrovania. Toto oslobodenie sa preto vzťahuje výlučne na dovoz prešetrovaného výrobku zasielaného z Indie a vyrábaného uvedenou konkrétnou právnickou osobou. Na dovoz prešetrovaného výrobku, ktorý vyrába akákoľvek spoločnosť, ktorej názov nie je konkrétne uvedený v článku 1 ods. 3 vykonávacieho nariadenia (EÚ) 2017/1993, vrátane subjektov prepojených s konkrétne uvedenými spoločnosťami, by sa toto oslobodenie nemalo vzťahovať a tento dovoz by mal podliehať sadzbe reziduálneho cla uloženého uvedeným nariadením.

               (25)

               Vykonávacie nariadenie (EÚ) 2017/1993 by sa malo zmeniť tak, aby vo svojom článku 1 ods. 3 zahŕňalo spoločnosť SPG Glass Fibre PVT. LTD.

               (26)

               S cieľom využiť oslobodenie by sa mala colným orgánom predložiť faktúra spĺňajúca určité požiadavky. Je potrebné poznamenať, že táto istá požiadavka sa uplatňuje na spoločnosť Montex Glass Fibre Industries Pvt.Ltd a na spoločnosť Pyrotek India Pvt. Ltd. Tieto spoločnosti už získali oslobodenie od platných opatrení. Keďže uvedená podmienka nebola znova uvedená vo vykonávacom nariadení (EÚ) 2017/1993, toto opomenutie sa napravuje týmto nariadením.

         5.   KOMITOLOGICKÉ POŽIADAVKY

               (27)

               Toto nariadenie je v súlade so stanoviskom výboru zriadeného podľa článku 15 ods. 1 nariadenia (EÚ) 2016/1036.

         PRIJALA TOTO NARIADENIE:
   Článok 1
   Vykonávacie nariadenie (EÚ) 2017/1993 sa mení takto:

               (1)

               Článok 1 ods. 3 sa nahrádza takto:
               „3.   Konečné antidumpingové clo uplatniteľné na dovoz s pôvodom v Čínskej ľudovej republike, ako je uvedené v odseku 2, sa týmto rozširuje na dovoz rovnakých riedkych sieťovín zasielaných z Indie a Indonézie bez ohľadu na to, či majú alebo nemajú deklarovaný pôvod v Indii a Indonézii (kódy TARIC 7019510014, 7019510015, 7019590014 a 7019590015), s výnimkou rovnakých riedkych sieťovín vyrábaných spoločnosťami Montex Glass Fibre Industries Pvt. Ltd (doplnkový kód TARIC B942), Pyrotek India Pvt. Ltd (doplnkový kód TARIC C051) a SPG GLASS FIBRE PVT. LTD (doplnkový kód TARIC C205), na dovoz rovnakých riedkych sieťovín zasielaných z Malajzie bez ohľadu na to, či majú alebo nemajú deklarovaný pôvod v Malajzii (kódy TARIC 7019510011 a 7019590011), a na dovoz rovnakých riedkych sieťovín zasielaných z Taiwanu a Thajska bez ohľadu na to, či majú alebo nemajú deklarovaný pôvod na Taiwane a v Thajsku (kódy TARIC 7019510012, 7019510013, 7019590012 a 7019590013).
               Uplatňovanie oslobodenia udeleného spoločnostiam Montex Glass Fibre Industries Pvt. Ltd, Pyrotek India Pvt. Ltd a SPG Glass Fibre PVT. LTD je podmienené predložením platnej obchodnej faktúry, ktorá zodpovedá požiadavkám stanoveným v prílohe II k tomuto nariadeniu, colným orgánom členských štátov. Ak sa takáto faktúra nepredloží, uplatňuje sa antidumpingové clo uložené podľa odseku 1.“

               (2)

               Znenie prílohy k tomuto nariadeniu sa vkladá ako príloha II.

         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. mája 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 176, 30.6.2016, s. 21.

      (2)  Vykonávacie nariadenie Rady (EÚ) č. 791/2011 z 3. augusta 2011, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz určitých riedkych sieťovín zo sklenených vláken s pôvodom v Čínskej ľudovej republike (Ú. v. EÚ L 204, 9.8.2011, s. 1).

      (3)  Vykonávacie nariadenie Rady (EÚ) č. 1371/2013 zo 16. decembra 2013, ktorým sa konečné antidumpingové clo uložené vykonávacím nariadením (EÚ) č. 791/2011 na dovoz určitých riedkych sieťovín zo sklenených vláken s pôvodom v Čínskej ľudovej republike rozširuje na dovoz určitých riedkych sieťovín zo sklenených vláken zasielaných z Indie a Indonézie bez ohľadu na to, či sú deklarované ako výrobky s pôvodom v Indii a Indonézii alebo nie (Ú. v. EÚ L 346, 20.12.2013, s. 20).

      (4)  Vykonávacie nariadenie Komisie (EÚ) 2015/1507 z 9. septembra 2015, ktorým sa mení vykonávacie nariadenie Rady (EÚ) č. 1371/2013, ktorým sa konečné antidumpingové clo uložené na dovoz určitých riedkych sieťovín zo sklenených vláken s pôvodom v Čínskej ľudovej republike rozširuje na dovoz určitých riedkych sieťovín zo sklenených vláken zasielaných okrem iného z Indie bez ohľadu na to, či sú deklarované ako výrobky s pôvodom v Indii alebo nie (Ú. v. EÚ L 236, 10.9.2015, s. 1).

      (5)  Vykonávacie nariadenie Rady (EÚ) č. 672/2012 zo 16. júla 2012, ktorým sa konečné antidumpingové clo uložené vykonávacím nariadením (EÚ) č. 791/2011 na dovoz určitých riedkych sieťovín zo sklenených vláken s pôvodom v Čínskej ľudovej republike rozširuje na dovoz určitých riedkych sieťovín zo sklenených vláken zasielaných z Malajzie bez ohľadu na to, či sú deklarované ako výrobky s pôvodom v Malajzii, alebo nie (Ú. v. EÚ L 196, 24.7.2012, s. 1).

      (6)  Vykonávacie nariadenie Rady (EÚ) č. 21/2013 z 10. januára 2013, ktorým sa konečné antidumpingové clo uložené vykonávacím nariadením (EÚ) č. 791/2011 na dovoz určitých riedkych sieťovín zo sklenených vláken s pôvodom v Čínskej ľudovej republike rozširuje na dovoz určitých riedkych sieťovín zo sklených vláken zasielaných z Taiwanu a Thajska bez ohľadu na to, či sú deklarované ako výrobky s pôvodom v Taiwane a Thajsku, alebo nie (Ú. v. EÚ L 11, 16.1.2013, s. 1).

      (7)  Vykonávacie nariadenie Komisie (EÚ) 2017/1993 zo 6. novembra 2017, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých riedkych sieťovín zo sklenených vláken s pôvodom v Čínskej ľudovej republike, rozšírené na dovoz určitých riedkych sieťovín zo sklenených vláken zasielaných z Indie, Indonézie, Malajzie, Taiwanu a Thajska bez ohľadu na to, či majú alebo nemajú deklarovaný pôvod v týchto krajinách (Ú. v. EÚ L 288, 7.11.2017, s. 4).

      (8)  Vykonávacie nariadenie Komisie (EÚ) 2017/1514 z 31. augusta 2017, ktorým sa začína revízne prešetrovanie vykonávacieho nariadenia Rady (EÚ) č. 1371/2013 [ktorým sa konečné antidumpingové clo uložené vykonávacím nariadením (EÚ) č. 791/2011 na dovoz určitých riedkych sieťovín zo sklenených vláken s pôvodom v Čínskej ľudovej republike rozširuje na dovoz určitých riedkych sieťovín zo sklenených vláken zasielaných z Indie a Indonézie bez ohľadu na to, či sú deklarované ako výrobky s pôvodom v Indii a Indonézii alebo nie] na účely zistenia možnosti udeliť oslobodenie od týchto opatrení jednému indickému vyvážajúcemu výrobcovi, zrušenia antidumpingového cla na dovoz od tohto vyvážajúceho výrobcu a zavedenia registrácie dovozu od tohto vyvážajúceho výrobcu (Ú. v. EÚ L 226, 1.9.2017, s. 1).

      PRÍLOHA
      „
            PRÍLOHA II
            Platná obchodná faktúra uvedená v článku 1 musí obsahovať vyhlásenie podpísané pracovníkom subjektu, ktorý obchodnú faktúru vystavuje, v tomto formáte:

                        1.

                        Meno a funkcia zástupcu subjektu, ktorý obchodnú faktúru vystavuje;

                        2.

                        Toto vyhlásenie:
                        „Ja, podpísaný(-á), potvrdzujem, že (množstvo) (dotknutého výrobku) predané na vývoz do Európskej únie, na ktoré sa vzťahuje táto faktúra, bolo vyrobené spoločnosťou (názov a adresa spoločnosti) (doplnkový kód TARIC) v (dotknutej krajine). Vyhlasujem, že informácie uvedené v tejto faktúre sú úplné a správne.“;

                        3.

                        Dátum a podpis.

                  “


title: Vykonávacie nariadenie Komisie (EÚ) 2018/791 z 31. mája 2018, ktorým sa mení nariadenie (ES) č. 690/2008 o uznaní chránených zón vystavených osobitným zdravotným rizikám rastlín v Spoločenstve

text:
                  1.6.2018

                  SK

                  Úradný vestník Európskej únie

                  L 136/1

            VYKONÁVACIE NARIADENIE KOMISIE (EÚ) 2018/791
      z 31. mája 2018,
      ktorým sa mení nariadenie (ES) č. 690/2008 o uznaní chránených zón vystavených osobitným zdravotným rizikám rastlín v Spoločenstve
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 2 ods. 1 písm. h),
      so zreteľom na žiadosti Fínska, Grécka, Írska, Litvy, Malty, Portugalska, Slovenska, Slovinska, Spojeného kráľovstva, Švédska a Talianska,
      keďže:

                  (1)

                  Nariadením Komisie (ES) č. 690/2008 (2) boli určité členské štáty a určité oblasti v členských štátoch uznané za chránené zóny v súvislosti s určitými škodlivými organizmami (ďalej len „škodca“). V niektorých prípadoch išlo o dočasné uznanie s cieľom umožniť dotknutému členskému štátu predložiť úplné informácie potrebné na preukázanie toho, že v dotknutom členskom štáte alebo dotknutej oblasti nedošlo k výskytu daných škodcov, prípadne mu umožniť docieliť eradikáciu daného organizmu. Odvtedy došlo v niektorých členských štátoch k významnému vývoju fytosanitárneho stavu určitých chránených zón.

                  (2)

                  Územie Fínska bolo uznané za trvalú chránenú zónu, pokiaľ ide o európske populácie organizmu Bemisia tabaci Genn. Fínsko požiadalo o zrušenie tohto uznania stavu chránenej zóny v dôsledku nedostatočnej úrovne trvalého hospodárskeho a rastlinolekárskeho prínosu. Fínsko by preto už ďalej nemalo byť uznanou chránenou zónou v súvislosti s európskymi populáciami organizmu Bemisia tabaci Genn.

                  (3)

                  Územie Azor v Portugalsku bolo do 30. apríla 2018 uznanou chránenou zónou v súvislosti s organizmami Globodera pallida (Stone) Behrens, Globodera rostochiensis (Wollenweber) Behrens a Rhynchophorus ferrugineus (Olivier). Z ďalších informácií, ktoré Portugalsko poskytlo, sa zdá, že územie Azor je aj naďalej bez výskytu týchto organizmov. Azory by sa preto mali uznať za chránenú zónu v súvislosti s uvedenými škodcami, a to bez časového obmedzenia.

                  (4)

                  Írsko požiadalo, aby bolo územie Írska uznané za chránenú zónu v súvislosti s organizmom Liriomyza huidobrensis (Blanchard) a Spojené kráľovstvo zároveň požiadalo, aby bolo územie Severného Írska uznané za chránenú zónu v súvislosti s organizmom Liriomyza trifolii (Burgess). Na základe prieskumov vykonávaných od roku 2011 v Írsku a od roku 2012 v Spojenom kráľovstve v Severnom Írsku predložili Írsko a Spojené kráľovstvo dôkazy o tom, že dotknuté škodce sa napriek priaznivým podmienkam na ich usídlenie na príslušných územiach nevyskytujú. Je však nevyhnutné pokračovať v prieskumoch. Dané prieskumy by mali ďalej monitorovať experti poverení Komisiou. Írsko a Severné Írsko v Spojenom kráľovstve by sa preto mali uznať za chránenú zónu v súvislosti s organizmami Liriomyza huidobrensis a Liriomyza trifolii do 30. apríla 2020.

                  (5)

                  Územie Írska, Malty a Spojeného kráľovstva bolo do 30. apríla 2018 uznanou chránenou zónou v súvislosti s organizmom Paysandisia archon (Burmeister). Z ďalších informácií, ktoré Írsko, Malta a Spojené kráľovstvo poskytli, sa zdá, že ich územia sú aj naďalej bez výskytu tohto organizmu. Írsko, Malta a Spojené kráľovstvo by sa preto mali uznať za chránenú zónu v súvislosti s organizmom Paysandisia archon, a to bez časového obmedzenia.

                  (6)

                  Územie Írska a Spojeného kráľovstva bolo do 30. apríla 2018 uznanou chránenou zónou v súvislosti s organizmom Rhynchophorus ferrugineus (Olivier). Z ďalších informácií, ktoré Írsko a Spojené kráľovstvo poskytli, sa zdá, že ich územia sú aj naďalej bez výskytu tohto organizmu. Írsko a Spojené kráľovstvo by sa preto mali uznať za chránenú zónu v súvislosti s organizmom Rhynchophorus ferrugineus, a to bez časového obmedzenia.

                  (7)

                  Územie Spojeného kráľovstva bolo do 30. apríla 2018 uznanou chránenou zónou v súvislosti s organizmami Thaumetopoea pityocampa Denis & Schiffermüller a „Candidatus Phytoplasma ulmi“. Z ďalších informácií, ktoré Spojené kráľovstvo poskytlo, sa zdá, že jeho územie je aj naďalej bez výskytu týchto organizmov. Spojené kráľovstvo by sa preto malo uznať za chránenú zónu v súvislosti s organizmami Thaumetopoea pityocampa Denis & Schiffermüller a „Candidatus Phytoplasma ulmi“, a to bez časového obmedzenia.

                  (8)

                  Územie Spojeného kráľovstva s výnimkou určitých oblastí pod miestnou správou bolo do 30. apríla 2018 uznanou chránenou zónou v súvislosti s organizmom Thaumetopoea processionea L. Spojené kráľovstvo predložilo informácie o tom, že organizmus Thaumetopoea processionea L. zdomácnel v oblastiach pod miestnou správou Barking and Dagenham; Basildon; Basingstoke and Dene; Bexley; Bracknell Forest; Brentwood; Broxbourne; Castle Point; Chelmsford; Chiltem; Crawley; Dacorum; Dartford; East Hertfordshire; Enfield; Epping Forest; Gravesham; Greenwich; Harlow; Hart; Havering; Hertsmere; Horsham; Littlesford; Medway; Mid Sussex; Mole Valley; Newham; North Hertfordshire; Redbridge; Reigate and Banstead; Rushmoor; Sevenoaks; South Bedfordshire; South Bucks; St Albans; Surrey Heath; Tandridge; Three Rivers; Thurrock; Tonbridge and Malling; Waltham Forest; Watford; Waverley; Welwyn Hatfield; Windsor and Maidenhead, Wokingham a Wycombe. Uvedené oblasti by preto už ďalej nemali byť uznanou súčasťou chránenej zóny Spojeného kráľovstva a mali by sa doplniť do zoznamu oblastí pod miestnou správou vylúčených z chránenej zóny. Podľa uvedených informácií sa zároveň zdá, že zvyšné územie Spojeného kráľovstva, ktoré bolo uznané za chránenú zónu, pokiaľ ide o organizmus Thaumetopoea processionea L., je aj naďalej bez výskytu tohto škodcu. Je však nevyhnutné pokračovať v prieskumoch. Dané prieskumy by mali aj naďalej monitorovať experti poverení Komisiou. Spojené kráľovstvo by preto s výnimkou určitých oblastí pod miestnou správou malo byť naďalej uznanou chránenou zónou v súvislosti s organizmom Thaumetopoea processionea L., a to do 30. apríla 2020.

                  (9)

                  Územie Sicílie v Taliansku bolo uznané za trvalú chránenú zónu, pokiaľ ide o organizmus Erwinia amylovora (Burr.) Winsl. et al. Taliansko predložilo informácie o tom, že organizmus Erwinia amylovora (Burr.) Winsl. et al. zdomácnel v obci Cesarò (provincia Messina), obciach Maniace, Bronte, Adrano (provincia Catania) a obciach Centuripe, Regalbuto a Troina (provincia Enna) na Sicílii. Obec Cesarò (provincia Messina), obce Maniace, Bronte, Adrano (provincia Catania) a obce Centuripe, Regalbuto a Troina (provincia Enna) by preto už ďalej nemali byť uznanou súčasťou chránenej zóny Talianska na Sicílii v súvislosti s organizmom Erwinia amylovora (Burr.) Winsl. et al.

                  (10)

                  Okrem toho boli určité časti územia Talianska uznané do 30. apríla 2018 za chránenú zónu, pokiaľ ide o organizmus Erwinia amylovora (Burr.) Winsl. et al. Taliansko predložilo informácie o tom, že organizmus Erwinia amylovora (Burr.) Winsl. et al. zdomácnel v provinciách Parma a Piacenza, ktoré sú jedinými zostávajúcimi časťami regiónu Emilia-Romagna, ktoré sú uznané za chránenú zónu v súvislosti s organizmom Erwinia amylovora (Burr.) Winsl. et al. Región Emilia-Romagna by preto už ďalej nemal byť uznanou súčasťou chránenej zóny Talianska. Podľa uvedených informácií sa zároveň zdá, že zvyšné územie Talianska, ktoré bolo do 30. apríla 2018 uznanou chránenou zónou v súvislosti s organizmom Erwinia amylovora (Burr.) Winsl. et al., je aj naďalej bez výskytu tohto škodcu. Je však nevyhnutné pokračovať v prieskumoch. Dané prieskumy by mali aj naďalej monitorovať experti poverení Komisiou. Územie Talianska, ktoré bolo do 30. apríla 2018 uznanou chránenou zónou v súvislosti s organizmom Erwinia amylovora (Burr.) Winsl. et al., by sa preto s výnimkou určitých provincií, vrátane provincií Parma a Piacenza v regióne Emilia-Romagna, malo uznať za chránenú zónu v súvislosti s organizmom Erwinia amylovora (Burr.) Winsl. et al. do 30. apríla 2020.

                  (11)

                  Územie Severného Írska bolo s výnimkou určitých obcí uznané za súčasť chránenej zóny Spojeného kráľovstva, pokiaľ ide o organizmus Erwinia amylovora (Burr.) Winsl. et al. Spojené kráľovstvo predložilo informácie o tom, že organizmus Erwinia amylovora (Burr.) Winsl. et al. zdomácnel aj v iných častiach Severného Írska a požiadalo o zrušenie tohto uznania stavu chránenej zóny pre celé územie Severného Írska. Severné Írsko by preto už ďalej nemalo byť uznanou súčasťou chránenej zóny Spojeného kráľovstva v súvislosti s organizmom Erwinia amylovora (Burr.) Winsl. et al.

                  (12)

                  Územie Írska, Litvy, Slovenska a Slovinska bolo s výnimkou určitých oblastí uznané do 30. apríla 2018 za chránenú zónu, pokiaľ ide o organizmus Erwinia amylovora (Burr.) Winsl. et al. Z ďalších informácií, ktoré Írsko, Litva, Slovensko a Slovinsko poskytli, sa zdá, že sporadické a izolované prieniky tohto škodcu v niektorých častiach chránenej zóny boli buď eradikované, alebo sú v procese eradikácie a že zvyšok ich územia, s výnimkou určitých oblastí, je aj naďalej bez výskytu tohto škodcu. Z týchto informácií takisto vyplýva, že doteraz žiadna eradikácia prieniku netrvala dlhšie než dva roky. Je však nevyhnutné pokračovať v prieskumoch. Dané prieskumy by mali aj naďalej monitorovať experti poverení Komisiou. Územie Írska, Litvy, Slovenska a Slovinska by sa preto s výnimkou určitých oblastí malo uznať za chránenú zónu v súvislosti s organizmom Erwinia amylovora (Burr.) Winsl. et al. do 30. apríla 2020.

                  (13)

                  Územie Spojeného kráľovstva bolo do 30. apríla 2018 uznanou chránenou zónou v súvislosti s organizmom Xanthomonas arboricola pv. pruni (Smith) Vauterin et al. Z ďalších informácií, ktoré Spojené kráľovstvo poskytlo, sa zdá, že sporadické a izolované prieniky tohto škodcu v niektorých častiach chránenej zóny boli buď eradikované, alebo sú v procese eradikácie a že zvyšok jeho územia je aj naďalej bez výskytu tohto škodcu. Z týchto informácií takisto vyplýva, že doteraz žiadna eradikácia prieniku netrvala dlhšie než dva roky. Je však nevyhnutné pokračovať v eradikácii a uskutočňovaní ďalších prieskumov. Dané prieskumy by mali aj naďalej monitorovať experti poverení Komisiou. Uznanie Spojeného kráľovstva za chránenú zónu v súvislosti s organizmom Xanthomonas arboricola pv. pruni (Smith) Vauterin et al. by sa preto malo predĺžiť do 30. apríla 2020.

                  (14)

                  Írsko bolo do 30. apríla 2018 uznanou chránenou zónou v súvislosti s organizmom Ceratocystis platani (J.M. Walter) Engelbr. & T.C. Harr. Z ďalších informácií, ktoré Írsko poskytlo, sa zdá, že jeho územie je aj naďalej bez výskytu tohto škodcu. Írsko by sa preto malo uznať za chránenú zónu v súvislosti s uvedeným škodcom, a to bez časového obmedzenia.

                  (15)

                  Územie Severného Írska v Spojenom kráľovstve bolo uznanou chránenou zónou v súvislosti s organizmom Gremmeniella abietina (Lag.) Morelet. Spojené kráľovstvo predložilo informácie o tom, že organizmus Gremmeniella abietina (Lag.) Morelet zdomácnel v Severnom Írsku. Severné Írsko by preto už ďalej nemalo byť uznanou chránenou zónou v súvislosti s organizmom Gremmeniella abietina (Lag.) Morelet.

                  (16)

                  Územie Grécka bolo s výnimkou určitých krajských jednotiek uznanou chránenou zónou v súvislosti s európskymi kmeňmi organizmu Citrus tristeza virus. Grécko predložilo informácie o tom, že organizmus Citrus tristeza virus (európske kmene) zdomácnel aj v krajských jednotkách Arta a Lakónia. Krajské jednotky Arta a Lakónia by preto už ďalej nemali byť uznanou súčasťou chránenej zóny Grécka v súvislosti s európskymi kmeňmi organizmu Citrus tristeza virus.

                  (17)

                  Švédsko bolo uznanou chránenou zónou v súvislosti s vírusom bronzovitosti rajčiaka. Švédsko požiadalo o zrušenie tohto uznania stavu chránenej zóny v dôsledku nedostatočnej úrovne trvalého hospodárskeho prínosu. Švédsko by preto už ďalej nemalo byť uznanou chránenou zónou v súvislosti s vírusom bronzovitosti rajčiaka.

                  (18)

                  Na účely jednoznačnosti by sa mala celá príloha k nariadeniu (ES) č. 690/2008 nahradiť.

                  (19)

                  Nariadenie (ES) č. 690/2008 by sa preto malo zodpovedajúcim spôsobom zmeniť.

                  (20)

                  Keďže určité oblasti boli podľa nariadenia (ES) č. 690/2008 uznanými chránenými zónami do 30. apríla 2018, toto nariadenie by sa malo uplatňovať od 1. mája 2018, aby sa zabezpečila právna kontinuita a predišlo narušeniu obchodu.

                  (21)

                  Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

            PRIJALA TOTO NARIADENIE:
      Článok 1
      Príloha I k nariadeniu (ES) č. 690/2008 sa nahrádza prílohou k tomuto nariadeniu.
      Článok 2
      Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
      Uplatňuje sa od 1. mája 2018.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 31. mája 2018

               Za Komisiu

               predseda

            Jean-Claude JUNCKER

         (1)  Ú. v. ES L 169, 10.7.2000, s. 1.

         (2)  Nariadenie Komisie (ES) č. 690/2008 zo 4. júla 2008 o uznaní chránených zón vystavených osobitným zdravotným rizikám rastlín v Spoločenstve (Ú. v. EÚ L 193, 22.7.2008, s. 1).

         PRÍLOHA
         Príloha I k nariadeniu (ES) č. 690/2008 sa nahrádza takto:
         „
               PRÍLOHA I

                  Zóny v Spoločenstve uznané za „chránené zóny“ v súvislosti so škodcami uvedenými pri ich názvoch

                           Škodce

                           Chránené zóny: územie

                     a)   Hmyz, roztoče a háďatká vo všetkých vývinových štádiách

                                       1.

                                          Anthonomus grandis (Boh.)

                           Grécko, Španielsko (Andalúzia, Estremadura, Katalánsko, Murcia, Valencia)

                                       2.

                                          Bemisia tabaci Genn. (európske populácie)

                           Írsko, Portugalsko (Azory, Beira Interior, Beira Litoral, Entre Douro e Minho a Trás-os-Montes), Spojené kráľovstvo, Švédsko

                                       3.

                                          Cephalcia lariciphila (Klug.)

                           Írsko, Spojené kráľovstvo (Severné Írsko, Ostrov Man a Jersey)

                                       3.1.

                                          Daktulosphaira vitifoliae (Fitch)

                           Cyprus

                                       4.

                                          Dendroctonus micans Kugelan

                           Grécko, Írsko, Spojené kráľovstvo (Severné Írsko, Ostrov Man a Jersey)

                                       4.1.

                                          Dryocosmus kuriphilus Yasumatsu

                           Írsko, Spojené kráľovstvo

                                       5.

                                          Gilpinia hercyniae (Hartig)

                           Grécko, Írsko, Spojené kráľovstvo (Severné Írsko, Ostrov Man a Jersey)

                                       6.

                                          Globodera pallida (Stone) Behrens

                           Fínsko, Lotyšsko, Portugalsko (Azory), Slovensko, Slovinsko

                                       6.1.

                                          Globodera rostochiensis (Wollenweber) Behrens

                           Portugalsko (Azory)

                                       7.

                                          Gonipterus scutellatus Gyll.

                           Grécko, Portugalsko (Azory)

                                       8.

                                          Ips amitinus Eichhof

                           Grécko, Írsko, Spojené kráľovstvo

                                       9.

                                          Ips cembrae Heer

                           Grécko, Írsko, Spojené kráľovstvo (Severné Írsko a Ostrov Man)

                                       10.

                                          Ips duplicatus Sahlberg

                           Grécko, Írsko, Spojené kráľovstvo

                                       11.

                                          Ips sexdentatus Bőrner

                           Írsko, Cyprus, Spojené kráľovstvo (Severné Írsko a ostrov Man)

                                       12.

                                          Ips typographus Heer

                           Írsko, Spojené kráľovstvo

                                       13.

                                          Leptinotarsa decemlineata Say

                           Írsko, Španielsko (Ibiza a Menorca), Cyprus, Malta, Portugalsko (Azory a Madeira), Fínsko (regióny Åland, Häme, Kymi, Pirkanmaa, Satakunta, Turku, Uusimaa), Švédsko (krajské správne oblasti Blekinge, Gotland, Halland, Kalmar a Skåne), Spojené kráľovstvo

                                       14.

                                          Liriomyza bryoniae (Kaltenbach)

                           Írsko, Spojené kráľovstvo (Severné Írsko)

                                       14.01.

                                          Liriomyza huidobrensis (Blanchard)

                           Írsko (do 30. apríla 2020), Spojené kráľovstvo (Severné Írsko) (do 30. apríla 2020)

                                       14.02.

                                          Liriomyza trifolii (Burgess)

                           Írsko (do 30. apríla 2020), Spojené kráľovstvo (Severné Írsko) (do 30. apríla 2020)

                                       14.1.

                                          Paysandisia archon (Burmeister)

                           Írsko, Malta, Spojené kráľovstvo

                                       14.2.

                                          Rhynchophorus ferrugineus (Olivier)

                           Írsko, Portugalsko (Azory), Spojené kráľovstvo

                                       15.

                                          Sternochetus mangiferae Fabricius

                           Španielsko (Granada a Malaga), Portugalsko (Alentejo, Algarve a Madeira)

                                       15.1.

                                          Thaumetopoea pityocampa Denis & Schiffermüller

                           Spojené kráľovstvo

                                       16.

                                          Thaumetopoea processionea L.

                           Írsko, Spojené kráľovstvo (okrem oblastí pod miestnou správou Barking and Dagenham; Barnet; Basildon; Basingstoke and Dene; Bexley; Bracknell Forest; Brent; Brentwood; Bromley; Broxbourne; Camden; Castle Point; Chelmsford; Chiltem; City of London; City of Westminster; Crawley; Croydon; Dacorum; Dartford; Ealing; East Hertfordshire; Elmbridge District; Enfield; Epping Forest; Epsom and Ewell District; Gravesham; Greenwich; Guildford; Hackney; Hammersmith & Fulham; Haringey; Harlow; Harrow; Hart; Havering; Hertsmere; Hillingdon; Horsham; Hounslow; Islington; Kensington & Chelsea; Kingston upon Thames; Lambeth; Lewisham; Littlesford; Medway; Merton; Mid Sussex; Mole Valley; Newham; North Hertfordshire; Reading; Redbridge; Reigate and Banstead; Richmond Upon Thames; Runnymede District; Rushmoor; Sevenoaks; Slough; South Bedfordshire; South Bucks; South Oxfordshire; Southwark; Spelthorne District; St Albans; Sutton; Surrey Heath; Tandridge; Three Rivers; Thurrock; Tonbridge and Malling; Tower Hamlets; Waltham Forest; Wandsworth; Watford; Waverley; Welwyn Hatfield; West Berkshire; Windsor and Maidenhead; Woking, Wokingham a Wycombe) (do 30. apríla 2020)

                     b)   Baktérie

                                       01.

                                       „Candidatus Phytoplasma ulmi“

                           Spojené kráľovstvo

                                       1.

                                          Curtobacterium flaccumfaciens pv. flaccumfaciens (Hedges) Col.

                           Grécko, Španielsko

                                       2.

                                          Erwinia amylovora (Burrill) Winslow et al.

                                       —

                                       Estónsko, Španielsko [okrem autonómnych oblastí Andalúzia, Aragónsko, Kastília-La Mancha, Kastília-León, Estremadura, Madridského autonómneho spoločenstva, Murcia, Navarra a La Rioja, provincie Guipuzcoa (Baskicko), okresov Garrigues, Noguera, Pla d'Urgell, Segrià a Urgell v provincii Lleida (Katalánske autonómne spoločenstvo) a obcí Alborache a Turís v provincii Valencia a okresov L'Alt Vinalopó a El Vinalopó Mitjà v provincii Alicante (Valencijské spoločenstvo)], Francúzsko (Korzika), Taliansko {Abruzzo, Basilicata, Kalábria, Kampánia, Lazio, Ligúria, Marche, Molise, Piemont (okrem obcí Busca, Centallo a Tarantasca v provincii Cuneo), Sardínia, Sicília [okrem obce Cesarò (provincia Messina), obcí Maniace, Bronte, Adrano (provincia Catania) a obcí Centuripe, Regalbuto a Troina (provincia Enna)], Toskánsko, Umbria, Valle d'Aosta}, Lotyšsko, Portugalsko, Fínsko, Spojené kráľovstvo (ostrov Man; Normanské ostrovy),

                                       —

                                       a do 30. apríla 2020 Írsko (okrem mesta Galway), Taliansko [Apúlia, Lombardsko (okrem provincií Miláno, Mantua, Sondrio a Varese), Benátsko (okrem provincií Rovigo a Benátky, obcí Barbona, Boara Pisani, Castelbaldo, Masi, Piacenza d'Adige, S. Urbano a Vescovana v provincii Padova a oblasti, ktorá sa nachádza južne od diaľnice A4 v provincii Verona)], Litva [okrem obcí Babtai a Kėdainiai (región Kaunas)], Slovinsko [okrem regiónov Gorenjska, Koroška, Maribor a Notranjska a obcí Lendava a Renče-Vogrsko (južne od diaľnice H4)], Slovensko [okrem okresu Dunajská Streda, obcí Hronovce a Hronské Kľačany (okres Levice), obce Dvory nad Žitavou (okres Nové Zámky), obce Málinec (okres Poltár), obce Hrhov (okres Rožňava), obce Veľké Ripňany (okres Topoľčany), obcí Kazimír, Luhyňa, Malý Horeš, Svätuše a Zatín (okres Trebišov)]

                                       3.

                                          Xanthomonas arboricola pv. pruni (Smith) Vauterin et al.

                           Spojené kráľovstvo (do 30. apríla 2020)

                     c)   Huby

                                       01.

                                          Ceratocystis platani (J.M.Walter) Engelbr. & T.C.Harr.

                           Írsko, Spojené kráľovstvo

                                       02.

                                          Cryphonectria parasitica (Murrill) Barr.

                           Česká republika, Írsko, Švédsko, Spojené kráľovstvo

                                       1.

                                          Glomerella gossypii Edgerton

                           Grécko

                                       2.

                                          Gremmeniella abietina (Lag.) Morelet

                           Írsko

                                       3.

                                          Hypoxylon mammatum (Wahlenberg) J. Miller

                           Írsko, Spojené kráľovstvo (Severné Írsko)

                     d)   Vírusy a vírusom podobné organizmy

                                       1.

                                       Vírus nekrotického žltnutia žilnatiny repy

                           Írsko, Francúzsko (Bretónsko), Portugalsko (Azory), Fínsko, Spojené kráľovstvo (Severné Írsko)

                                       3.

                                       Citrus tristeza virus (európske kmene)

                           Grécko (okrem krajských jednotiek Argolida, Arta, Chania a Lakonia), Malta, Portugalsko (okrem Algarve, Madeiry a okresu Odemira v regióne Alentejo)

                                       4.

                                       Grapevine flavescence dorée MLO (žltnutie viniča)

                           Česká republika, Francúzsko [Alsasko, Champagne-Ardenne, Picardie (departement Aisne), Île-de-France (obce Citry, Nanteuil-sur-Marne a Saâcy-sur-Marne) a Lotrinsko], Taliansko (Apúlia, Sardínia a Basilicata)

                     “


title: Vykonávacie nariadenie Komisie (EÚ) 2018/815 z 1. júna 2018 o predĺžení prechodných období týkajúcich sa požiadaviek na vlastné zdroje pre expozície voči centrálnym protistranám uvedených v nariadeniach Európskeho parlamentu a Rady (EÚ) č. 575/2013 a (EÚ) č. 648/2012 (Text s významom pre EHP)

text:
               4.6.2018

               SK

               Úradný vestník Európskej únie

               L 137/3

         VYKONÁVACIE NARIADENIE KOMISIE (EÚ) 2018/815
   z 1. júna 2018
   o predĺžení prechodných období týkajúcich sa požiadaviek na vlastné zdroje pre expozície voči centrálnym protistranám uvedených v nariadeniach Európskeho parlamentu a Rady (EÚ) č. 575/2013 a (EÚ) č. 648/2012
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 497 ods. 3,
   keďže:

               (1)

               S cieľom zabrániť narušeniu medzinárodných finančných trhov a zamedziť penalizácii inštitúcií tým, že budú podliehať vyšším požiadavkám na vlastné zdroje počas procesu uznávania existujúcich centrálnych protistrán z tretích krajín, sa článkom 497 ods. 2 nariadenia (EÚ) č. 575/2013 stanovilo prechodné obdobie, počas ktorého môžu inštitúcie usadené v Únii, ktoré zúčtovávajú transakcie s centrálnymi protistranami z tretích krajín, považovať tieto centrálne protistrany za kvalifikované centrálne protistrany.

               (2)

               Nariadením (EÚ) č. 575/2013 sa zmenilo nariadenie Európskeho parlamentu a Rady (EÚ) č. 648/2012 (2), pokiaľ ide o určité vstupy pre výpočet požiadaviek na vlastné zdroje inštitúcií pre expozície voči centrálnym protistranám z tretích krajín. V článku 89 ods. 5a nariadenia (EÚ) č. 648/2012 sa podľa toho od určitých centrálnych protistrán z tretích krajín vyžaduje, aby počas obmedzeného obdobia podávali informácie o celkovej počiatočnej marži, ktorú prijali od svojich zúčtovacích členov. Uvedené prechodné obdobie zodpovedá prechodnému obdobiu stanovenému v článku 497 ods. 2 nariadenia (EÚ) č. 575/2013.

               (3)

               Obe prechodné obdobia mali uplynúť 15. júna 2014.

               (4)

               Článkom 497 ods. 3 nariadenia (EÚ) č. 575/2013 sa Komisia splnomocňuje prijať za výnimočných okolností vykonávací akt s cieľom predĺžiť prechodné obdobie pre požiadavky na vlastné zdroje o šesť mesiacov. Uvedené predĺženie by sa malo uplatňovať aj na lehoty stanovené v článku 89 ods. 5a nariadenia (EÚ) č. 648/2012. Uvedené prechodné obdobia boli naposledy predĺžené do 15. júna 2018 na základe vykonávacieho nariadenia Komisie (EÚ) 2017/2241 (3).

               (5)

               Z centrálnych protistrán usadených v tretích krajinách, ktoré požiadali o uznanie v súlade s článkom 25 nariadenia (EÚ) č. 648/2012, uznal Európsky orgán pre cenné papiere a trhy 32 centrálnych protistrán. Zvyšné centrálne protistrany z tretích krajín ešte stále čakajú na uznanie a proces uznania nebude do 15. júna 2018 dokončený. Ak sa dané prechodné obdobie nepredĺži, inštitúcie usadené v Únii (alebo ich dcérske spoločnosti usadené mimo Únie), ktoré majú expozície voči uvedeným zvyšným centrálnym protistranám z tretích krajín, budú musieť značne zvýšiť svoje vlastné zdroje pre tieto expozície, čo môže potenciálne viesť k odstúpeniu týchto inštitúcií ako priamych účastníkov v uvedených centrálnych protistranách alebo minimálne k dočasnému prerušeniu poskytovania zúčtovacích služieb klientom uvedených inštitúcii a spôsobiť tak vážne narušenie trhov, na ktorých uvedené centrálne protistrany pôsobia.

               (6)

               Potreba zabrániť narušeniu trhov mimo Únie, ktorá už predtým viedla k viacnásobnému predĺženiu prechodného obdobia stanoveného v článku 497 ods. 2 nariadenia (EÚ) č. 575/2013, by teda pretrvávala aj po uplynutí predĺženia prechodného obdobia stanoveného vo vykonávacom nariadení (EÚ) 2017/2241. Ďalšie predĺženie prechodného obdobia by inštitúciám usadeným v Únii (alebo ich dcérskym spoločnostiam usadeným mimo Únie) malo umožniť zabrániť značnému zvýšeniu požiadaviek na vlastné zdroje z dôvodu nedokončeného procesu uznávania pre centrálne protistrany, ktoré uskutočniteľným a prístupným spôsobom poskytujú špecifický druh zúčtovacích služieb, ktorý inštitúcie usadené v Únii (alebo ich dcérske spoločnosti usadené mimo Únie) požadujú. Je preto vhodné predĺžiť prechodné obdobia o ďalších šesť mesiacov.

               (7)

               Toto nariadenie by malo nadobudnúť účinnosť pred 16. júnom 2018 s cieľom zabezpečiť, aby k predĺženiu existujúcich prechodných období došlo ešte pred ich uplynutím. Neskoršie nadobudnutie účinnosti by mohlo viesť k narušeniu pre centrálne protistrany, trhy, na ktorých pôsobia, a inštitúcie s expozíciami voči uvedeným centrálnym protistranám.

               (8)

               Opatrenia stanovené v tomto nariadení sú v súlade so stanoviskom Európskeho výboru pre bankovníctvo,

         PRIJALA TOTO NARIADENIE:
   Článok 1
   Pätnásťmesačné obdobia uvedené v článku 497 ods. 2 nariadenia (EÚ) č. 575/2013 a v článku 89 ods. 5a druhom pododseku nariadenia (EÚ) č. 648/2012, ktoré boli naposledy predĺžené vo vykonávacom nariadení (EÚ) 2017/2241, sa predlžujú o ďalších šesť mesiacov do 15. decembra 2018.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. júna 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 176, 27.6.2013, s. 1.

      (2)  Nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (Ú. v. EÚ L 201, 27.7.2012, s. 1).

      (3)  Vykonávacie nariadenie Komisie (EÚ) 2017/2241 zo 6. decembra 2017 o predĺžení prechodných období týkajúcich sa požiadaviek na vlastné zdroje pre expozície voči centrálnym protistranám uvedených v nariadeniach Európskeho parlamentu a Rady (EÚ) č. 575/2013 a (EÚ) č. 648/2012 (Ú. v. EÚ L 322, 7.12.2017, s. 27).